b"\n_START_ARTICLE_\nGrigore Cornicioiu\n_START_SECTION_\nBiografie\n_START_PARAGRAPH_\nGrigore N. Cornicioiu s-a n\xc4\x83scut la data de 20 octombrie 1883, \xc3\xaen ora\xc8\x99ul T\xc3\xa2rgu Jiu. A fost secretar general al Ministerului Ap\xc4\x83r\xc4\x83rii (1937). \xc3\x8en perioada 1 septembrie 1937 - 3 martie 1939 generalul de corp de armat\xc4\x83 Grigore Cornicioiu a fost comandantul Corpului de Gr\xc4\x83niceri._NEWLINE_A fost \xc3\xaenaintat la gradul de general de corp de armat\xc4\x83 cu \xc3\xaencepere de la data de 8 iunie 1940._NEWLINE_\xc3\x8en perioada 2 iunie - 9 septembrie 1940 generalul de corp de armat\xc4\x83 Grigore Cornicioiu a \xc3\xaendeplinit func\xc8\x9bia de comandant al Armatei 1._NEWLINE_A fost trecut \xc3\xaen retragere prin decretul-lege nr. 3.094 din 9 septembrie 1940 al generalului Ion Antonescu, Conduc\xc4\x83torul Statului Rom\xc3\xa2n \xc8\x99i pre\xc8\x99edinte al Consiliului de Mini\xc8\x99tri, \xc3\xaempreun\xc4\x83 cu mai mul\xc8\x9bi generali considera\xc8\x9bi a fi apropia\xc8\x9bi fostului rege Carol al II-lea \xc8\x99i acuza\xc8\x9bi c\xc4\x83, \xc3\xaen calitate de \xc3\xaenal\xc8\x9bi comandan\xc8\x9bi militari, s-ar fi comportat necorespunz\xc4\x83tor \xc3\xaen \xc3\xaemprejur\xc4\x83rile dramatice din vara anului 1940. Decretul-lege prevedea scoaterea mai multor generali din cadrele active ale armatei cu urm\xc4\x83toarea justificare: \xe2\x80\x9eav\xc3\xa2nd \xc3\xaen vedere c\xc4\x83 urm\xc4\x83torii ofi\xc8\x9beri generali au s\xc4\x83v\xc3\xa2r\xc8\x99it acte grave de incapacitate, demoraliz\xc3\xa2nd prin fapta lor prestigiul o\xc8\x99tirii \xc8\x99i elementarele comandamente ale r\xc4\x83spunderii de osta\xc8\x99. Av\xc3\xa2nd \xc3\xaen vedere c\xc4\x83 prin lingu\xc8\x99iri \xc8\x99i metode incompatibile cu demnitatea de osta\xc8\x99 au ocupat \xc3\xaenalte comandamente, \xc3\xaencuraj\xc3\xa2nd apoi neseriozitatea \xc8\x99i lipsa demnit\xc4\x83\xc8\x9bii ofi\xc8\x9bere\xc8\x99ti; Av\xc3\xa2nd \xc3\xaen vedere c\xc4\x83 prin incapacitatea acestor ofi\xc8\x9beri generali s'a ajuns la dec\xc4\x83derea o\xc8\x99tirii \xc8\x99i la acte grave prin pierderea grani\xc8\x9belor; Socotind c\xc4\x83 Na\xc8\x9biunea trebue s\xc4\x83 primeasc\xc4\x83 exemplul datoriei \xc8\x99i al r\xc4\x83spunderii prin sanc\xc8\x9bionarea celor care s'au f\xc4\x83cut vinova\xc8\x9bi de aceste abateri\xe2\x80\x9d. Efectele decretului-lege au fost anulate la 1 septembrie 1944, iar generalul Cornicioiu a fost reintegrat \xc3\xaen drepturi \xc3\xaencep\xc3\xa2nd cu data trecerii sale \xc3\xaen retragere._NEWLINE_Generalul Cornicioiu a fost apoi trecut \xc3\xaen rezerv\xc4\x83 pentru limit\xc4\x83 de v\xc3\xa2rst\xc4\x83, \xc3\xaencep\xc3\xa2nd cu data de 3 decembrie 1944. A fost \xc3\xaenaintat la gradul de general de armat\xc4\x83 \xc3\xaen rezerv\xc4\x83 \xc3\xaencep\xc3\xa2nd cu data de 4 decembrie 1944, prin decretul nr. 425 din 15 februarie 1945._NEWLINE_A fost arestat la 15 mai 1951, murind \xc3\xaen \xc3\x8enchisoarea V\xc4\x83c\xc4\x83re\xc8\x99ti, la 16 septembrie 1952."